Na lijepom plavom Dunavu (Strauss)
Na lijepom plavom Dunavu (njemački: An der schönen blauen Donau) op. 314, je naziv za valcer austrijskog kompozitora Johanna Straussa mlađeg, komponiran 1866. godine. Premijerno je bio izveden 15. februara 1867. na koncertu Bečkog muškog pjevačkog saveza (njem. Wiener Männergesangsverein), i jedan je od najzastupljenijih muzičkih djela u klasičnom repertoaru. Njegova premijerna izvedba bila je smatrana samo blagim uspjehom. Nakon što je napisana originalna muzika, riječi je dodao pjesnik Horskog udruženja, Joseph Weyl. Strauss je kasnije dodao još muzike, a Weyl je morao promijeniti neke od riječi u svom tekstu. Strauss je malo kasnije prilagodio ovaj valcer u čisto orkestralnu verziju za Svjetski sajam u Parizu 1867. godine, gdje je postao veliki uspjeh u ovom obliku. Instrumentalna verzija je daleko najčešće izvođena danas. Alternativni tekst pod nazivom "Donau so blau" (bosanski: Dunav tako plav) je napisao Franz von Gernerth. Valcer "Na lijepom plavom Dunavu" bio premijerno izveden u Sjedinjenim Američkim Državama u svojoj instrumentalnoj verziji 1. jula 1867. u New York City-u, a u Velikoj Britaniji u njenoj horskoj verziji 21. septembra 1867. u Londonu na koncertima u Covent Gardenu.